CELEX: 32017D1853
Language: lv
Date: 2017-10-10 00:00:00
Title: Padomes Īstenošanas lēmums (ES) 2017/1853 (2017. gada 10. oktobris), ar kuru groza Īstenošanas lēmumu 2011/335/ES, ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu

14.10.2017   
            
            
               LV
            
            
               Eiropas Savienības Oficiālais Vēstnesis
            
            
               L 265/15
            
         PADOMES ĪSTENOŠANAS LĒMUMS (ES) 2017/1853
   (2017. gada 10. oktobris),
   ar kuru groza Īstenošanas lēmumu 2011/335/ES, ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar vēstuli, kas Komisijā reģistrēta 2017. gada 26. aprīlī, Lietuva lūdza atļauju pasākumam, ar ko atkāpjas no Direktīvas 2006/112/EK 287. panta 11. punkta, lai turpinātu piemērot atbrīvojumu no nodokļa noteiktiem nodokļa maksātājiem, kuru gada apgrozījums nepārsniedz EUR 45 000. Ar šādu pasākumu minētie nodokļa maksātāji būtu atbrīvoti no dažiem vai visiem tiem pienākumiem saistībā ar pievienotās vērtības nodokli (PVN), kuri minēti Direktīvas 2006/112/EK XI sadaļas 2. līdz 6. nodaļā.
            
         
               (2)
            
            
               Komisija informēja pārējās dalībvalstis par Lietuvas lūgumu, nosūtot vēstules, kas datētas ar 2017. gada 8. un 10. maiju. Komisija 2017. gada 11. maija vēstulē paziņoja Lietuvai, ka tās rīcībā ir visa informācija, kas nepieciešama lūguma izvērtēšanai.
            
         
               (3)
            
            
               Saskaņā ar Direktīvas 2006/112/EK XII sadaļu dalībvalstīm jau ir pieejama īpaša shēma mazajiem uzņēmumiem. Pasākuma termiņa pagarināšana ir atkāpe no Direktīvas 2006/112/EK XII sadaļas vienīgi tiktāl, ciktāl saskaņā ar īpašo shēmu nodokļa maksātāja gada apgrozījuma robežvērtība ir lielāka par EUR 29 000, kas ir Lietuvai atļautā summa saskaņā ar Direktīvas 2006/112/EK 287. panta 11. punktu.
            
         
               (4)
            
            
               Ar Komisijas Īstenošanas lēmumu 2011/335/ES (2) Lietuvai tika dota atļauja piemērot atkāpi un līdz 2014. gada 31. decembrim piešķirt atbrīvojumu tiem nodokļa maksātājiem, kuru gada apgrozījums nepārsniedz EUR 45 000. Termiņu atkāpes pasākuma piemērošanai pagarināja ar Padomes Īstenošanas lēmumu 2014/795/ES (3) līdz 2017. gada 31. decembrim.
            
         
               (5)
            
            
               Tā kā šīs robežvērtības noteikšanas rezultātā mazajiem uzņēmumiem ir samazinājušās PVN saistības un līdz ar to arī administratīvās izmaksas, Lietuvai būtu jāatļauj pasākumu piemērot vēl vienu ierobežotu laikposmu – līdz 2020. gada 31. decembrim. Nodokļa maksātājiem aizvien būs iespēja izvēlēties parasto PVN režīmu.
            
         
               (6)
            
            
               Direktīvas 2006/112/EK 281.līdz 294. panta noteikumi par īpašu režīmu mazajiem uzņēmumiem tiek pārskatīti, tāpēc pirms 2020. gada 31. decembra varētu stāties spēkā direktīva, ar ko groza minētos Direktīvas 2006/112/EK noteikumus.
            
         
               (7)
            
            
               No Lietuvas sniegtās informācijas izriet, ka atkāpei būs vien nenozīmīga ietekme uz galapatēriņa posmā iekasētajiem kopējiem nodokļa ieņēmumiem.
            
         
               (8)
            
            
               Atkāpei nav ietekmes uz Savienības pašu resursiem, ko veido PVN, jo Lietuva veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 (4) 6. pantu,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2011/335/ES 2. panta otro daļu aizstāj ar šādu:
   
      “To piemēro no 2012. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281. līdz 294. pantu, atkarībā no tā, kurš datums ir agrāk.”
   
   2. pants
   Šis lēmums stājas spēkā tā paziņošanas dienā.
   To piemēro no 2018. gada 1. janvāra.
   3. pants
   Šis lēmums ir adresēts Lietuvas Republikai.
   
      Luksemburgā, 2017. gada 10. oktobrī
      
         
            Padomes vārdā –
         
         
            priekšsēdētājs
         
         T. TÕNISTE
      
   
   
      (1)  OV L 347, 11.12.2006., 1. lpp.
   
   
      (2)  Padomes Īstenošanas lēmums 2011/335/ES (2011. gada 30. maijs), ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu (OV L 150, 9.6.2011., 6. lpp.).
   
      (3)  Padomes Īstenošanas lēmums 2014/795/ES (2014. gada 7. novembris), ar kuru pagarina piemērošanas termiņu Īstenošanas lēmumam 2011/335/ES, ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK (OV L 330, 15.11.2014., 44. lpp.).
   
      (4)  Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).